b'\n_START_ARTICLE_\nHenrikas Valua\n_START_SECTION_\nHenriko Valua vaikyst\xc4\x97\n_START_PARAGRAPH_\nHenrikas Valua\xc2\xa0\xe2\x80\x93 ketvirtasis Pranc\xc5\xabzijos karaliaus Henriko II ir Kotrynos de Medi\xc4\x8di s\xc5\xabnus. Gim\xc4\x97 Aleksandro Eduardo vardu. 1560\xc2\xa0m. tapo Angulemo ir Orleano kunigaik\xc5\xa1\xc4\x8diu, o 1566\xc2\xa0m. An\xc5\xbeu kunigaik\xc5\xa1\xc4\x8diu. 1564\xc2\xa0m. gavo Henriko vard\xc4\x85. Jis buvo karali\xc5\xa1kosios armijos vadu religiniuose karuose prie\xc5\xa1 hugenotus. Valua buvo vienas i\xc5\xa1 pagrindini\xc5\xb3 \xc5\xa0v. Baltramiejaus \xc5\xbeudyni\xc5\xb3 organizatori\xc5\xb3.\n_START_SECTION_\nRinkimai \xc4\xaf Lenkijos karaliaus ir Lietuvos did\xc5\xbeiojo kunigaik\xc5\xa1\xc4\x8dio sostus\n_START_PARAGRAPH_\nKandidat\xc5\xb3 \xc4\xaf sost\xc4\x85 buvo nema\xc5\xbea. Lietuvos did\xc5\xbei\xc5\xabnai (Chodkevi\xc4\x8diai ir Radvilos) r\xc5\xabpinosi i\xc5\xa1rinkti imperatoriaus Maksimiliano II (vok. Maximilian II:) s\xc5\xabn\xc5\xb3 Ernst\xc4\x85 (vok. Erzherzog Ernst:), o smulkieji bajorai buvo link\xc4\x99 rinkti Maskvos car\xc4\x85 Ivan\xc4\x85 IV R\xc5\xabst\xc5\xb3j\xc4\xaf (rus.: \xd0\x98\xd0\xb2\xd0\xb0\xd0\xbd \xd0\x93\xd1\x80\xd0\xbe\xd0\xb7\xd0\xbd\xd1\x8b\xd0\xb9), tuo b\xc5\xabdu tik\xc4\x97damiesi i\xc5\xa1vengti sunkaus karo su juo. Savo kandidat\xc5\xabr\xc4\x85 si\xc5\xabl\xc4\x97 ir \xc5\xbdygimanto Augusto sesers Kotrynos vyras\xc2\xa0\xe2\x80\x93 \xc5\xa0vedijos karalius Jonas III (Johan III), ta\xc4\x8diau labiausiai r\xc5\xabpinosi gauti sost\xc4\x85 Pranc\xc5\xabzijos karaliaus Karolio IX brolis Henrikas Valua. Pastarasis ir laim\xc4\x97jo, nes jo reikalavimai buvo ma\xc5\xbeiausi ir jis sutiko su visomis s\xc4\x85lygomis. I\xc5\xa1rinkus lenkams, taip pat j\xc4\xaf paskelb\xc4\x97 savo did\xc5\xbeiuoju kunigaik\xc5\xa1\xc4\x8diu ir lietuviai. Tik jie paskelb\xc4\x97 Henriko i\xc5\xa1rinkim\xc4\x85 atskirai nuo lenk\xc5\xb3 ir apie tai prane\xc5\xa1\xc4\x97 jam \xc4\xaf Pary\xc5\xbei\xc5\xb3 per atskir\xc4\x85 savo delegacij\xc4\x85,\xc2\xa0\xe2\x80\x93 nors, pagal Liublino unijos akt\xc4\x85, viskas tur\xc4\x97jo b\xc5\xabti daroma bendrai su lenkais.\n_START_SECTION_\nNaujojo karaliaus aktai\n_START_PARAGRAPH_\n\xc5\xa0ioje pirmojoje elekcijoje buvo nustatyti visi formalumai, taikomi ir v\xc4\x97liau renkamiems karaliams bei kunigaik\xc5\xa1\xc4\x8diams. Pirmiausia buvo sura\xc5\xa1ytas karaliaus vardu tam tikras ra\xc5\xa1tas, v\xc4\x97liau vadinamas Henriko artikulais. Tai yra tarytum karaliaus sutartis su j\xc4\xaf renkan\xc4\x8dia bajorija. Jame karalius pirmiausia pasi\xc5\xbeada: niekada nesiekti padaryti sost\xc4\x85 paveldimu ir garantuoja, kad po jo mirties bajorija gal\xc4\x97s pati laisvai i\xc5\xa1sirinkti sau nauj\xc4\x85 karali\xc5\xb3, paskui patvirtinama Var\xc5\xa1uvos disident\xc5\xb3 konfederacija, garantuojama, kad seimai b\xc5\xabsi\xc4\x85 \xc5\xa1aukiami ne re\xc4\x8diau, kaip kas 2 metai, kad karalius saugosi\xc4\x85s kra\xc5\xa1to sienas, kad be seimo nutarimo ne\xc5\xa1auksi\xc4\x85s \xc4\xaf kar\xc4\x85 visos bajorijos, o karo neprad\xc4\x97si\xc4\x85s ir taikos nedarysi\xc4\x85s be senato nutarimo. Kitaip tariant, tai yra suglausta valstyb\xc4\x97s konstitucija, kuri v\xc4\x97liau b\xc5\xabdavo patvirtinama vis\xc5\xb3 nauj\xc5\xb3j\xc5\xb3 karali\xc5\xb3 ir i\xc5\xa1liko iki Lietuvos ir Lenkijos nepriklausomyb\xc4\x97s pabaigos._NEWLINE_Be vadinam\xc5\xb3j\xc5\xb3 Henriko artikul\xc5\xb3, naujajam karaliui dar buvo pateiktos s\xc4\x85lygos, lie\xc4\x8dian\xc4\x8dios j\xc4\xaf pat\xc4\xaf. Jos buvo sura\xc5\xa1ytos kitam ra\xc5\xa1te, vadinamam \xe2\x80\x9epacta conventa\xe2\x80\x9c. Toksai aktas \xe2\x80\x9epacta conventa\xe2\x80\x9c v\xc4\x97liau b\xc5\xabdavo pateikiamas kiekvienam naujam karaliui ir kiekvienam valdovui teikiamosios s\xc4\x85lygos bent kiek skirdavosi. Henrikas \xc4\xafsipareigojo nuolat laikyti prie sav\xc4\x99s 16 senatori\xc5\xb3 patar\xc4\x97j\xc5\xb3, gyventi santarv\xc4\x97je su Pranc\xc5\xabzija, apmok\xc4\x97ti \xc5\xbdygimanto Augusto skolas, karo atveju savo pinigais pasamdyti kariuomen\xc4\x99, \xc4\xafsteigti laivyn\xc4\x85, leisti Lietuvos ir Lenkijos pirkliams prekiauti Pranc\xc5\xabzijoje, apmok\xc4\x97ti senatori\xc5\xb3 i\xc5\xa1laidas tarpuvald\xc5\xbeio metu, pakelti Krokuvos akademijos mokslo lyg\xc4\xaf, i\xc5\xa1 savo l\xc4\x97\xc5\xa1\xc5\xb3 apmok\xc4\x97ti 1000 bajor\xc5\xb3 vaik\xc5\xb3 studijas Pranc\xc5\xabzijos ir Krokuvos universitetuose, neparsive\xc5\xbeti joki\xc5\xb3 svetim\xc5\xa1ali\xc5\xb3, vesti \xc5\xbdygimanto Augusto seser\xc4\xaf On\xc4\x85. \xc5\xa0ie abu aktai buvo ne kas kita, o tik bajorijos sutartis su karalium. Karaliui prisiimt\xc5\xb3 s\xc4\x85lyg\xc5\xb3 nevykdant, Henriko artikulai leido jo neklausyti (tas punktas paprastai vadinamas \xe2\x80\x9ede non praestanda oboedientia\xe2\x80\x9c\xc2\xa0\xe2\x80\x93 apie atsisakym\xc4\x85 nuo paklusnumo).\n_START_SECTION_\nKar\xc5\xabnacija ir valdymo m\xc4\x97nesiai Abiej\xc5\xb3 taut\xc5\xb3 respublikoje\n_START_PARAGRAPH_\nHenrikas per savo atstov\xc4\x85 elekciniame seime sutiko su visomis keltomis s\xc4\x85lygomis. Lenk\xc5\xb3 ir lietuvi\xc5\xb3 delegacijoms atva\xc5\xbeiavus \xc4\xaf Pary\xc5\xbei\xc5\xb3, pats Henrikas ir jo brolis Karolis IX steng\xc4\x97si kai kuriuos punktus pakeisti, bet, delegacijoms nenusileidus, su viskuo sutiko ir prisiek\xc4\x97. 1573\xc2\xa0m. bir\xc5\xbeelio 19 d. Henrikas Valua tapo Abiej\xc5\xb3 Taut\xc5\xb3 respublikos karaliumi. Tiesa, naujasis monarchas neskub\xc4\x97jo palikti gimtosios Pranc\xc5\xabzijos. Laukdamas savo brolio (ir karaliaus) mirties, Henrikas ilgokai u\xc5\xbetruko kelion\xc4\x97je. Pagaliau atvyk\xc4\x99s \xc4\xaf Vavel\xc4\xaf 1574 vasario 21 dien\xc4\x85 jis buvo oficialiai kar\xc5\xabnuotas Krokuvoje. Dienas \xc4\x8dia da\xc5\xbeniausiai leido puotaudamas ir pramogaudamas, nevengdamas i\xc5\xa1\xc5\xa1vaistyti dideli\xc5\xb3 i\xc5\xbedo l\xc4\x97\xc5\xa1\xc5\xb3. Jam taip pat nelabai r\xc5\xabp\xc4\x97jo ir valstyb\xc4\x97s reikalai. Valua nepatiko nei Abiej\xc5\xb3 Taut\xc5\xb3 Respublikos klimatas, nei papro\xc4\x8diai. Savo pa\xc5\xbead\xc5\xb3 vesti \xc5\xbdygimanto Augusto seser\xc4\xaf On\xc4\x85, nors jam tebebuvo tik 23\xc2\xa0m., o jai 50\xc2\xa0m., nepais\xc4\x97, vedybas vis atid\xc4\x97liojo ir svajojo valdyti taip, kaip buvo valdoma Pranc\xc5\xabzija, t. y. absoliu\xc4\x8dia monarchija. D\xc4\x97l to Lenkijoje, o i\xc5\xa1 dalies ir Lietuvoje, prad\xc4\x97jo kilti nepasitenkinimas. Ta\xc4\x8diau tas nerimas greitai pasibaig\xc4\x97. Karaliav\xc4\x99s vos 5 m\xc4\x97nesius, Henrikas i\xc5\xa1 mamos gauto lai\xc5\xa1ko gegu\xc5\xbe\xc4\x97s 14 dien\xc4\x85 su\xc5\xbeinojo, kad mir\xc4\x97 jo brolis Karolis IX. Po keturi\xc5\xb3 dien\xc5\xb3, slapta, niekam nieko nesak\xc4\x99s, jis i\xc5\xa1vyko \xc4\xaf Pranc\xc5\xabzij\xc4\x85 kur ir s\xc4\x97do \xc4\xaf sost\xc4\x85 (jis ten karaliavo Henriko III vardu, kuris \xc5\xbeinomas kaip vienas i\xc5\xa1 blogiausi\xc5\xb3 Pranc\xc5\xabzijos karali\xc5\xb3). Kai senatoriu reikalaujamas jis atgal nebegr\xc4\xaf\xc5\xbeo iki nustatytos 1575 gegu\xc5\xbe\xc4\x97s 12 dienos, buvo paskelbtas naujas tarpuvaldis (1575\xc2\xa0m.), ir buvo prad\xc4\x97ta ruo\xc5\xa1tis kito karaliaus rinkimams. Lietuvos DK \xc5\xa1is valdovas n\xc4\x97 sykio neaplank\xc4\x97.\n_START_SECTION_\nPranc\xc5\xabzijos karalius Henrikas III\n_START_PARAGRAPH_\nHenrikas Valua slap\xc4\x8dia pab\xc4\x97go i\xc5\xa1 Lenkijos, 1575\xc2\xa0m. Reimso katedroje buvo kar\xc5\xabnuotas Pranc\xc5\xabzijos karaliumi. 1576\xc2\xa0m. ir tapo Henriku III (Henry III). Beaulieu ediktu 1576\xc2\xa0m. karalius suteik\xc4\x97 hugenotams tik\xc4\x97jimo laisv\xc4\x99. Tai suk\xc4\x97l\xc4\x97 prokataliki\xc5\xa1k\xc5\xb3 j\xc4\x97g\xc5\xb3 pasiprie\xc5\xa1inim\xc4\x85. Prie\xc5\xa1\xc5\xb3 buvo priverstas palikti Pary\xc5\xbei\xc5\xb3. 1589\xc2\xa0m. rugpj\xc5\xab\xc4\x8dio 1 d. su\xc5\xbeeistas \xc5\xbdako Klemeno, dominikon\xc5\xb3 dvasininko, netrukus mir\xc4\x97. Palaidotas Sen Deni bazilikoje. Kadangi nepaliko palikuoni\xc5\xb3, u\xc5\xbebaig\xc4\x97 Valua dinastij\xc4\x85, o \xc4\xaf Pranc\xc5\xabzijos sost\xc4\x85 at\xc4\x97jo Burbonai.'